**Patsiendi tervisetulemite info kogumine insuldi juhtprojekti raames**

**Patsiendi infoleht**

**Lugupeetud patsient!**

Eesti Haigekassa ja neli haiglat (Tartu Ülikooli Kliinikum, Põhja-Eesti Regionaalhaigla, Lääne-Tallinna Keskhaigla ja Ida-Viru Keskhaigla) viivad koostöös ellu insuldi juhtprojekti. Selle raames kogutakse esimest korda Eestis raviprotsessi osana isheemilisse insulti haigestunud patsientide hinnanguid oma tervisetulemitele ja muid terviseandmeid. See info annab haiglale ja Haigekassale olulist teavet insuldi ravi kvaliteedi ja ravikorralduse parandamiseks.

Tervisetulemite kogumine seisneb Teie tervisliku seisundi registreerimises haiglasse saabumisel, haiglast välja kirjutamisel, kolme kuu ja ühe aasta möödumisel pärast haiglast välja kirjutamist. Küsimused käsitlevad Teie igapäevast toimetulekut nii enne kui ka pärast insulti haigestumist.

Andmete kogumiseks kolm kuud ja üks aasta peale Teie insulti haigestumist kasutatakse elektroonilist küsimustikku. Enne haiglast väljakirjutamist lepitakse Teiega kokku mil moel Te küsimustikule vastate.

Kui Te olete suuteline ise elektroonilist küsimustikku täitma ja Teil on selleks olemas seade (nutiseade, arvuti) ja internet, saadetakse Teile e-kirja või SMS-i teel link küsimustikule. Selle jaoks võetakse haiglas Teie e-posti aadress ja telefoninumber.

Kui Te ei ole suuteline või Teil ei ole seadme või interneti puudumise tõttu võimalik ise elektroonilist küsimustikku täita, võib Teie poolt antud vastuseid sisestada Teie lähedane või tervishoiu- või sotsiaalsüsteemi töötaja. Link küsimustikule saadetakse sel juhul Teie lähedasele või kontaktisikule. Selle jaoks võetakse Teie lähedase või muu kontaktisiku andmed (nimi, seos teiega, telefoninumber, e-posti aadress).

Kui Teil puudub võimalus küsimustikku täita, võtab haigla töötaja Teiega telefoni teel ühendust, palub Teil vastata küsimustikule suuliselt läbi telefoni ja sisestab Teie poolt antud vastused Teie eest.

Kogutud andmete vastutav töötleja on Eesti Haigekassa. Haigla on andmete volitatud töötleja. Andmete kogumise, töötlemise ja säilitamisega seotud osapooled vastavad Eestis kehtivatele infoturbenõuetele. Andmeid kasutatakse ainult isheemilise insuldi ravi kvaliteedi ja ravikorralduse parendamise eesmärgil. Isikuandmete töötlemise kohta Eesti Haigekassa poolt saab lisainfot lehelt <https://haigekassa.ee/haigekassa/privaatsuspoliitika>.

Te võite igal ajahetkel loobuda küsimustikele vastamisest. Loobumise korral ei võeta Teiega pärast seda enam ühendust. Küsimustikule vastamisest loobumine ei mõjuta Teie ravi. Loobumise hetkeni kogutud andmeid töödeldakse vastavalt haigekassa privaatsuspoliitikale, mille kohta saab lugeda lehelt <https://haigekassa.ee/haigekassa/privaatsuspoliitika>.

Täiendav info insuldi juhtprojekti ja tervisetulemite kogumise kohta on kättesaadav haigekassa kodulehel <https://www.haigekassa.ee/partnerile/raviasutusele/insuldi-juhtprojekt>.

Projekti puudutavate küsimuste korral pöörduge oma haigla kontaktisiku poole, kelleks on: ……………………………………………………………….. (nimi, tel nr).

Andmekaitset ja andmete töötlemist puudutavate küsimuste korral pöörduge Eesti Haigekassa andmekaitsespetsialisti poole aadressil andmekaitse@haigekassa.ee.

Info edastamise kuupäev (kuupäev, kuu, aasta) …......................................................................

Lisainformatsioon (näiteks küsimustikule vastamise orienteeruv aeg vms): ……………………………………………………………………………………………………………………………………………………………………………………………………………………………………………………………………………………………………….………………………………………………………………………………………………….